{no rus data}
adhikaślokāḥ | 1 yāṃ cintayāmi satataṃ mayi sā viraktā sāpyanyamicchati janaṃ sa jano'nyasaktaḥ | asmatkṛte ca pariśuṣyati kācidanyā dhiktāṃ ca taṃ ca madanaṃ ca imāṃ ca māṃ ca || 1 || 2 sāhityasaṅgītakalāvihīnaḥ sākṣātpaśuḥ pucchaviṣāṇahīnaḥ | tṛṇaṃ na khādannapi jīvamānastadbhāgadheyaṃ paramaṃ paśūnām || 2 || 3 śakyo vārayituṃ jalena hutabhukchattreṇa sūryātapo nāgendro niśitāṅkuśena samado daṇḍena gogardabhau | vyādhirbheṣajasaṅgrahaiśca vividhairmantraprayogairviṣaṃ sarvasyauṣadhamasti śāstravihitaṃ mūrkhasya nāstyauṣadham || 3 || 4 varaṃ parvatadurgeṣu bhrāntaṃ vanacaraiḥ saha | na mūrkhajanasamparkaḥ surendrabhavaneṣvapi || 4|| adhikaślokaḥ | 1 dhanamarjaya kākutstha dhanamūlamidaṃ jagat | antaraṃ nābhijānāmi nirdhanasya mṛtasya ca || 1 || adhikaślokaḥ | 1 eko devaḥ keśavo vā śivo vā hyekaṃ mitraṃ bhūpatirvā yatirvā | eko vāsaḥ pattane vā vane vā hyekā bhāryā sundarī vā darī vā || 1 || adhikaślokaḥ | 1 chinno'pi rohati taruḥ kṣīṇo'pyupacīyate punaścandraḥ | iti vimṛśantaḥ santaḥ santapyante na duḥkheṣu || 1 || 2 ālasyaṃ hi manuṣyāṇāṃ śarīrastho mahānripuḥ | nāstyudyamasamo bandhuḥ kurvāṇo nāvasīdati || 2 || adhikaślokaḥ | 1 patraṃ naiva yadā karīraviṭape doṣo vasantasya kiṃ nolūko'pyavalokate yadi divā sūryasya kiṃ dūṣaṇam | dhārā naiva patanti cātakamukhe meghasya kiṃ dūṣaṇaṃ yatpūrvaṃ vidhinā lalāṭalikhitaṃ tanmārjituṃ kaḥ kṣamaḥ || 1 ||.